În 2019, Comisia a aprobat un sprijin public suplimentar în valoare de 195 de milioane EUR până la sfârșitul anului 2022 pentru autobuze electrice și infrastructura de încărcare din Germania. În plus, Comisia a aprobat un sprijin public în valoare de 430 de milioane EUR pentru modernizarea autovehiculelor diesel utilizate în municipalități în care s-au depășit limitele pentru emisiile de oxid de azot în 2017. Ambele tipuri de măsuri sunt în concordanță cu obiectivele UE în materie de mediu, precum și cu strategia europeană pentru mobilitate cu emisii scăzute, și cu sprijinul său pentru trecerea la vehicule cu emisii zero în orașe și pentru crearea unei piețe pentru astfel de vehicule.

La 11 iunie 2019, în temeiul Regulamentului UE privind concentrările economice, Comisia a interzis asocierea în participațiune dintre Tata Steel și ThyssenKrupp , care ar fi combinat activitățile de produse plate din oțel nealiat și cele de oțel electric ale întreprinderilor ThyssenKrupp și Tata Steel în SEE. ThyssenKrupp, al doilea cel mai mare producător de produse plate din oțel nealiat din SEE, și Tata Steel, al treilea ca mărime, sunt, de asemenea, producători importanți de oțel cu acoperire metalică și de oțel laminat pentru aplicații pentru ambalaje și de produse plate din oțel carbon galvanizat pentru industria autovehiculelor. Preocupările Comisiei au avut în vedere concurența redusă (mai puține opțiuni pentru clienții produselor din oțel) și creșterea prețurilor pentru diferite tipuri de oțel. Părțile nu au oferit soluții corespunzătoare pentru a răspunde acestor preocupări. De asemenea, Comisia a solicitat opiniile participanților pe piață cu privire la soluțiile propuse, iar feedbackul acestora a fost negativ. Drept urmare, Comisia a interzis tranzacția propusă.

În industria materialelor plastice, la 18 ianuarie 2019, în urma unei investigații aprofundate, Comisia a aprobat achiziționarea activității legate de poliamidă (nailon) a întreprinderii Solvay de către BASF , sub rezerva cesionării majorității activelor relevante ale Solvay în SEE. Comisia a identificat riscul că tranzacția, astfel cum a fost notificată, era de natură să fi determinat prețuri mai mari și/sau mai puține resurse disponibile în lanțul valoric al nailonului 6,6, precum și prețuri mai mari pentru clienții finali. Printre produsele din nailon 6,6 se numără materialele plastice de specialitate utilizate în industria auto, electronică sau a construcțiilor. Acestea sunt adesea utilizate ca înlocuitori pentru piese metalice mai grele și pentru a genera economii în materie de energie. La 25 noiembrie 2019, Comisia a aprobat achiziționarea activității cesionate de către Domo Chemicals.

În evaluarea sa aprofundată, Comisia a considerat că, fără suficiente măsuri reparatorii, concentrarea economică ar fi afectat concurența pe mai multe piețe ale sistemelor de semnalizare feroviare și pe piața trenurilor de foarte mare viteză. Aceasta ar fi creat un lider de piață incontestabil pe mai multe piețe ale soluțiilor de semnalizare feroviare și un jucător dominant pe piața trenurilor de foarte mare viteză din SEE. Pe toate piețele relevante în care au fost identificate probleme în materie de concurență, presiunea concurențială din partea concurenților rămași nu ar fi fost suficientă pentru a asigura concurența efectivă. De asemenea, în cadrul investigației sale, Comisia a analizat cu atenție peisajul concurențial din restul lumii și a considerat că este puțin probabil să intre noi concurenți în viitorul apropiat, inclusiv noi potențiali furnizori chinezi, pe piața materialului rulant de mare viteză sau pe piețele soluțiilor de semnalizare din SEE, pentru care au fost identificate preocupări în materie de concurență.

Mai mult, la 17 decembrie 2019, Comisia a deschis o investigație aprofundată pentru a evalua propunerea de achiziționare a Daewoo Shipbuilding & Marine Engineering CO., Ltd (DSME) de către un alt grup de construcții navale, Hyundai Heavy Industries Holdings (HHIH), în conformitate cu Regulamentul UE privind concentrările economice. Comisia este îngrijorată că această concentrare economică ar putea reduce concurența pe diverse piețe de construcții de nave de marfă la nivel mondial. Construcția navelor de marfă este o industrie importantă pentru UE. Întreprinderile europene de transport maritim sunt clienți importanți ai DSME și ai HHIH și reprezintă 30 % din cererea de nave de marfă la nivel mondial.

Stabilizarea generală a sectorului financiar european, după criza financiară, și punerea continuă în aplicare a cadrului de reglementare a uniunii bancare au continuat să reducă numărul de cazuri de ajutoare de stat în sectorul financiar.

La 5 decembrie 2019, Comisia a adoptat o decizie prin care a concluzionat că recapitalizarea băncii germane Norddeutsche Landesbank – Girozentrale (NordLB) era conformă cu piața. Măsurile au implicat o investiție directă de 2,8 miliarde EUR și investiții pentru a realiza modificările structurale necesare, precum și reducerea dimensiunii, pentru ca NordLB să funcționeze în continuare profitabil pe piață. Comisia a constatat că statul a primit o remunerație în conformitate cu ceea ce ar accepta un operator privat în circumstanțe similare. Astfel, măsurile au fost realizate în condiții de piață și fără ajutor de stat în sensul normelor UE. Banca Centrală Europeană, în calitate de supraveghetor responsabil, a aprobat planul la 29 noiembrie 2019. Într-o abordare similară, la 29 octombrie 2019, Comisia a constatat că planurile României de a injecta capital în valoare de 200 de milioane EUR în CEC Bank, o bancă cu capital integral de stat, au fost realizate în condiții de piață, neimplicând, astfel, ajutoare de stat în favoarea băncii în sensul normelor UE.

Cu toate acestea, în ciuda rezilienței din ce în ce mai bune a sectorului bancar al UE, unele părți se confruntă încă cu probleme istorice, cum ar fi nivelul împrumuturilor neperformante (ÎNP), care este încă ridicat în unele state membre. În 2019, Comisia a aprobat Schema de protejare a activelor elene (cunoscută și sub denumirea de „Hercules”) , aceasta neimplicând ajutoare de stat, destinată abordării împrumuturilor neperformante din Grecia. Această schemă constituie un exemplu pentru modul în care statele membre pot ajuta băncile să-și curețe bilanțurile fără acordarea de ajutoare sau denaturarea concurenței.

Asigurarea în continuare a unei concurențe loiale pe piețele serviciilor financiare, atât în ​​beneficiul consumatorilor, cât și al întreprinderilor

Transformarea digitală afectează serviciile financiare la fel de mult ca alte industrii din Europa. Tehnologiile digitale oferă întreprinderilor noi posibilități de a oferi clienților servicii mai bune și care costă mai puțin. În vederea valorificării depline a potențialului digitalizării, societățile de tehnologie financiară vor avea nevoie de o șansă reală de a concura, iar cadrele de reglementare vor trebui să asigure condiții de concurență echitabile între toți furnizorii de servicii financiare.

În 2019, aplicarea normelor în domeniul concurenței în întregul sector financiar a rămas esențială pentru a asigura o concurență echitabilă și pentru a proteja stabilitatea financiară deopotrivă. La 22 ianuarie 2019, Comisia a amendat Mastercard cu 570 de milioane EUR pentru schema de plată cu cardul prin care s-a obstrucționat accesul comercianților la serviciile transfrontaliere de plată cu cardul, cu încălcarea normelor antitrust ale UE.

Mastercard II: promovarea concurenței sănătoase în sectorul plăților Mastercard deține a doua schemă de plată cu cardul ca importanță din Spațiul Economic European (SEE) în ceea ce privește numărul de carduri pentru consum și valoarea tranzacțiilor. Plățile cu cardul joacă un rol esențial pe piața unică, consumatorii și întreprinderile europene efectuând mai mult de jumătate din plățile fără numerar cu cardul. Atunci când un consumator folosește un card de debit sau de credit într-un magazin sau online, banca comerciantului plătește băncii titularului cardului o taxă numită „comision interbancar”. Banca comerciantului transferă această taxă comerciantului, care o include, ca orice alt cost, în prețurile finale pentru toți consumatorii. Ancheta Comisiei a constatat că normele transfrontaliere ale Mastercard obligau băncile comercianților să aplice comisioanele interbancare ale țării în care se afla comerciantul. Din cauza acestor norme, comercianții au plătit mai scump serviciile bancare pentru a accepta plăți cu cardul decât dacă ar fi fost liberi să caute oferte de servicii la prețuri mai mici. Normele transfrontaliere au dus, în egală măsură, la prețuri mai mari pentru comercianți și consumatori, la o concurență transfrontalieră limitată și la o segmentare artificială a pieței unice. Comisia a concluzionat că, până la 9 decembrie 2015, normele transfrontaliere ale Mastercard au încălcat normele antitrust ale UE, întrucât au limitat posibilitatea comercianților de a beneficia de condiții mai bune oferite de băncile cu sediul în altă parte pe piața unică. Din aceste motive, Comisia a decis să amendeze Mastercard cu 570 de milioane EUR.

La 9 decembrie 2015, Regulamentul privind comisioanele interbancare (RCI) a introdus plafoane pentru comisioanele interbancare, care, în trecut, variaseră considerabil de la o țară la alta în cadrul SEE. În prezent, Comisia evaluează punerea în aplicare a RCI din 2015 și a comandat un studiu în acest sens. Comisia a încheiat investigații antitrust separate cu privire la comisioanele interbancare multilaterale (MIF) ale Mastercard, Visa Inc. și Visa International aplicate tranzacțiilor din SEE efectuate cu carduri de debit și de credit ale consumatorilor emise în afara SEE (MIF interregionale). RCI nu a impus plafoane pentru aceste MIF-uri, care au reprezentat o povară semnificativă pentru comercianții europeni și au crescut prețurile de vânzare cu amănuntul pentru toți consumatorii. În 2014, în urma angajamentelor Visa Europe, procedurile referitoare la aceasta au fost închise . În 2019, Mastercard, Visa Inc. și Visa International au prezentat, fiecare în mod separat, angajamente care ar reduce MIF-urile interregionale cu o medie de 40 %, în conformitate cu plafoanele obligatorii sau sub nivelul acestora. La 29 aprilie 2019, Comisia a adoptat două decizii prin care aceste angajamente devin obligatorii în mod legal în temeiul normelor antitrust ale UE .

În plus, la 16 mai 2019, în două decizii privind procedura de tranzacție, Comisia a amendat cinci bănci pentru participarea la două carteluri pe piața de schimb valutar la vedere (FOREX) pentru 11 valute importante. Prima decizie (așa-numitul cartel „Forex – Three-Way Banana Split”) a impus o amendă totală de 811 milioane EUR întreprinderilor Barclays, Royal Bank of Scotland (RBS), Citigroup și JPMorgan. Încălcarea normelor a fost inițiată la 18 decembrie 2007 și oprită la 31 ianuarie 2013. A doua decizie (așa-numitul cartel „Forex – Essex Express”) a impus o amendă totală de puțin sub 258 de milioane EUR întreprinderilor Barclays, RBS și MUFG Bank (fosta Bank of Tokyo-Mitsubishi). Încălcarea normelor a fost inițiată la 14 decembrie 2009 și oprită la 31 iulie 2012. Union Bank of Switzerland (UBS) a fost destinatară a ambelor decizii, dar nu a fost amendată deoarece a dezvăluit Comisiei existența cartelurilor.

În 2019, Comisia a continuat să monitorizeze îndeaproape sectorul creditelor și a publicat un raport privind împrumuturile sindicalizate la nivelul UE, incluzând modul în care se formează și funcționează astfel de sindicate și impactul acestora asupra concurenței pe piețele de credit. Împrumuturile sindicalizate sunt instrumente importante de finanțare a proiectelor majore de infrastructură și inovare.

În sectorul asigurărilor, în mai 2019, Comisia a deschis o anchetă oficială antitrust privind Insurance Ireland , pentru a evalua dacă întreprinderile care doresc să-și ofere serviciile pe piața irlandeză a asigurărilor auto au fost împiedicate în mod nedrept să acceseze baze de date centralizate gestionate de Insurance Ireland pentru întreprinderile sale membre. Dacă se dovedește acest lucru, este posibil ca practicile care fac obiectul investigației să încalce normele UE privind concurența și să determine reducerea ofertei și prețuri mai puțin competitive pentru șoferii irlandezi în ceea ce privește polițele de asigurare auto. Deschiderea investigației oficiale urmează inspecțiilor efectuate în iulie 2017 pe piața irlandeză a asigurărilor auto.

8. Asigurarea unei concurențe echitabile în sectorul alimentar, de consum și medical

Piața unică a facilitat căutarea de către comercianții cu amănuntul și consumatori a unei varietăți mai mari de produse la prețuri mai ieftine în toată Europa. Atunci când întreprinderile limitează posibilitatea comercianților de a vinde mărfuri la nivel transfrontalier și online în cadrul pieței unice a UE, se reduce gama de opțiuni și cresc prețurile pentru consumatori. Normele europene în materie de concurență consacrate în Tratatul privind funcționarea UE interzic acordurile între întreprinderi care împiedică, restricționează sau denaturează concurența pe piața unică a UE.

Asigurarea respectării normelor antitrust în cazul produselor de consum transfrontaliere

În 2019, Comisia a examinat îndeaproape mai multe cazuri de beneficiari de licențe care au fost împiedicați să vândă produse cu licență într-o altă țară, cu încălcarea normelor antitrust ale UE.

La 13 mai 2019, Comisia a amendat Anheuser-Busch InBev NV/SA (AB InBev) cu 200,4 milioane EUR pentru restricționarea vânzărilor de bere în statele membre vecine ale UE, cu încălcarea normelor antitrust ale UE.